עישון בקוריאה הצפונית

מעשן בחנות למכירת סיגריות בקוריאה הצפונית]]
עישון טבק הוא מנהג פופולרי במיוחד בקוריאה הצפונית, בעיקר בקרב גברים. לפי נתונים משנת 2015, כ-37% מהגברים הצפון-קוריאנים מעשנים מדי יום, בעוד שרק כ-1% מהנשים מעשנות מדי יום, מרביתן נשים מבוגרות מאזורים כפריים, שכן עישון בקרב נשים נחשב בתרבות הצפון-קוריאנית כטאבו וכפעילות שאינה מקובלת.<ref name="tobaccoatlas.org"></ref>

העישון הוא אחד מגורמי תמותה המרכזיים בקוריאה הצפונית. נכון לשנת 2016, כ-36% ממקרי המוות של גברים וכ-25% ממקרי המוות של נשים באותה שנה נגרמו מסיבות הקשורות לעישון, כאשר נתונים אלו הם הגבוהים ביותר בעולם. עם זאת, במהלך העשור השני של המאה ה-21 חלה ירידה מסוימת באחוז המעשנים בקוריאה הצפונית, בהשוואה לשיא במהלך שנות ה-2000.<ref></ref>

עוד מימיה הראשונים של קוריאה הצפונית, שלושת המנהיגים העליונים של המדינה - קים איל-סונג, קים ג'ונג-איל וקים ג'ונג-און נהגו לעשן, כאשר השאיפה להאדיר את תדמיתם הציבורית התנגשה עם מאמצי השלטונות להיאבק בתופעת העישון במדינה.<ref name="nknews.org"></ref> ככלל, מרבית הצפון קוריאנים נוטים להעדיף טבק חזק, וסוגים מסוימים של טבק אף נחשבים כסמלי סטטוס בקרב הציבור הרחב.

== סטטיסטיקה ==
לפי נתוני ארגון הבריאות העולמי, 37.3% מתושביה הבוגרים של קוריאה הצפונית (מעל גיל 15) מעשנים מוצרי טבק מדי יום, ובקרב הילדים בגילאי 10–14 אחוז המעשנים מדי יום עומד על 2.47%.<ref name="tobaccoatlas.org"/>

אזרח צפון-קוריאני מעשן בממוצע 12.4 סיגריות ליום,<ref name="STEP"></ref> כאשר בשקלול נתונים של גברים בלבד, מספר זה עולה ל-15 סיגריות ביום. המעשן הצפון-קוריאני הממוצע מתחיל לעשן בגיל 23, ואחוז המעשנים בקרב האוכלוסייה עולה בהדרגה עם הגיל עד לגילאי 55–64. לפי הנתונים, תושבי הערים בקוריאה הצפונית נוטים לעשן יותר בהשוואה לתושבי הכפרים ואזורי הפריפריה.

== היסטוריה ==
הטבק הגיע לראשונה לקוריאה בראשית המאה ה-17 מיפן, ועד לסביבות שנת 1880 העישון היה נחלתם של גברים ונשים כאחד. כיום לעומת זאת, עישון מצד גברים מהווה פעילות מקובלת בקוריאה הצפונית, אך עישון מצד נשים הפך לטאבו חברתי ולפעילות שאינה מקובלת.<ref name="Lee2015"></ref>

כל שלושת המנהיגים העליונים של קוריאה הצפונית - המנהיג הנוכחי קים ג'ונג און, אביו קים ג'ונג-איל וסבו קים איל-סונג, היו מעשנים.<ref></ref> עם זאת, קים ג'ונג-איל הגדיר בעצמו את המעשן הטיפוסי כאחד מ"שלושת השוטים העיקריים של המאה ה-21", יחד עם אנשים שלא מבינים במוזיקה או במחשבים.<ref name="Choson2016"></ref> המנהיג הנוכחי של קוריאה הצפונית, קים ג'ונג און, נראה לעיתים קרובות מעשן בפומבי,<ref name="Macdonald2016"></ref> בין היתר באולמות האוניברסיטה, במהלך נסיעה ברכבת התחתית, ואפילו בנוכחות אשתו ההרה רי סול ג'ו.<ref name="Lee2015"/><ref name="DailyNK2016"></ref>

== תפיסות תרבותיות ==
=== עישון מצד נשים ===
ככלל, עישון מצד נשים נחשב כהתנהלות פסולה בקוריאה הצפונית,<ref name="Lee2015"/> והדבר אף נתפס כחמור יותר מאשר שכרות בפרהסיה.<ref name="Choson2016"/> עם זאת, עישון מצד נשים מבוגרות מעל 45 נתפס כדבר "נסבל יותר", במיוחד באזורים כפריים. לעומת זאת, בקרב הגברים הצפון-קוריאנים העישון נחשב לפעילות חברתית מרכזית בחיי היום יום, עד כדי כך שגברים שאינם מעשנים עשויים לסבול מניכור ומבידוד חברתי במקום העבודה.<ref name="nknews.org"/>

=== העדפות מעשנים ===
סיגריות מוצגות בחנות [[דיוטי פרי בנמל התעופה הבינלאומי סונאן]]
חרף המחסור המתמשך במוצרי צריכה יומיומיים בקוריאה הצפונית, ניתן למצוא בשוקי המדינה מגוון רחב של סיגריות מסוגים ובאיכויות שונות.<ref name="SCMP2016"></ref> מרבית הצפון קוריאנים מגלים העדפה לטבק חזק,<ref name="Lee2015"/> והשימוש בפילטר נחשב נדיר. סיגריות ממותגות מתוצרת מערבית, בעיקר מארצות הברית אך גם מסין, רוסיה ויפן, זוכות לפופולריות ניכרת בקרב האליטה הצפון-קוריאנית בהשוואה לסיגריות מתוצרת מקומית.

בעקבות מספרם הגבוה של המעשנים בקוריאה הצפונית, והפיכתן של הסיגריות במקרים רבים ל"סמל סטטוס", הסיגריות נחשבות גם כמתנות פופולריות בתרבות הצפון-קוריאנית, ותיירים רבים שמבקרים במדינה המסוגרת נוהגים להעניק סיגריות מתוצרת מערבית כתשר למדריכי הטיולים.<ref></ref> במקרים מסוימים, הסיגריות אף משמשות כאמצעי שוחד של פקידי ממשל וגורמים בממשלת קוריאה הצפונית.

== השפעות בריאותיות ==
השיעור הגבוה של מעשנים בקוריאה הצפונית גורר שורה ארוכה של נזקים בריאותיים בקרב הציבור במדינה, ואף פגיעה משמעותית בכלכלת קוריאה הצפונית. מדי שנה, העישון אחראי לכ-34.3% ממקרי המוות של גברים ולכ-22.3% ממקרי המוות של נשים בקוריאה הצפונית,<ref></ref> כאשר זהו אחוז התמותה הגבוה ביותר בקרב מדינות העולם כתוצאה מעישון. השימוש בטבק בקרב תושבי קוריאה הצפונית מוביל ישירות למותם של כ-55,600 צפון קוריאנים מדי שנה.<ref name="Country"></ref>

== רגולציה ומאבק בעישון ==
בהתאם לחוק, מוצרי טבק נמכרים בקוריאה הצפונית רק בחנויות ייעודיות ובמחיר קבוע שנקבע על ידי הממשלה. נכון לשנת 2014, מחיר חפיסת סיגריות של המותג הנפוץ במדינה היה 246 וון צפון-קוריאני, השווים לשקל אחד בערך.

הממשלה הצפון-קוריאנית הובילה לאורך השנים מספר קמפיינים כנגד עישון, כאשר הניסיונות הראשונים לא הובילו להפחתה ממשית במספר המעשנים במדינה.<ref name="Choson2016"/> עם זאת, משנת 2000 ואילך קמפיינים אלו הפכו תכופים יותר, ואליהם התלוו יותר ויותר מגבלות על עישון במקומות ציבוריים.<ref name="Macdonald2016"/> כתוצאה מכך, מאז תחילת שנות האלפיים הנתונים מצביעים על ירידה הדרגתית בשיעור המעשנים במדינה, אף שאין מדובר בירידה משמעותית.<ref name="Lee2015"/>

=== חקיקה נגד עישון במקומות ציבוריים ===
החקיקה נגד עישון במקומות ציבוריים בקוריאה הצפונית התפתחה במהלך השנים האחרונות, אם כי היא עדיין מוגבלת יחסית וטרם הובילה לצמצום משמעותי במספר המעשנים במדינה.<ref name="Macdonald2016"/><ref name="DailyNK2016"/> נכון להיום חל איסור על עישון במעבורות, כלי טיס, מתקני בריאות וחינוך, גני ילדים ומשפחתונים, חנויות, תיאטראות, בתי קולנוע, אולמות וחדרי ישיבות, אתרים היסטוריים ולובי של מלונות. יחד עם זאת, לא חל איסור על עישון ברכבים פרטיים, תחנות אוטובוס, ליד כניסות לבניינים, אוניברסיטאות, משרדי ממשלה, מקומות עבודה, מסעדות, בתי קפה, ברים או במועדוני לילה. כמו כן, אין איסור על השימוש בסיגריות אלקטרוניות.

נכון להיום לא קיימות מגבלות כלשהן על פרסום מוצרי טבק, אם כי התקשורת הצפון קוריאנית אינה מאפשרת "קמפיינים פרסומיים" משום סוג. יחד עם זאת, חל איסור על מכירת טבק לקטינים (מתחת לגיל חמש-עשרה), והשימוש במכונות אוטומטיות לרכישת סיגריות אסור.

== קישורים חיצוניים ==

* [http://www.tobaccoatlas.org/country-data/dpr-korea/ קוריאה הצפונית] באתר "אטלס הטבק"
* 

== הערות שוליים ==

קטגוריה:קוריאה הצפונית: תרבות
קטגוריה:טבק
קטגוריה:עישון